৫০০ এবং ১০০০ টাকার নোট বাতিলের মাধ্যমে কেন্দ্র দেশের অর্থনীতিকে ‘প্রহার’ করেছে বলে মন্তব্য করলেন রাজ্যের শিল্পমন্ত্রী অমিত মিত্র। তাঁর বক্তব্য, ক্ষুদ্র ও মাঝারি শিল্পের হাতে নগদ টাকা নেই। চা বাগান, পাট, চামড়া শিল্প ধুঁকছে। 
শনিবার সায়েন্স সিটি প্রাঙ্গণে বণিকসভা ‘দ্য বেঙ্গল চেম্বার অফ কমার্স অ্যান্ড ইন্ডাস্ট্রি’ আয়োজিত বাণিজ্যমেলার উদ্বোধনে প্রধান অতিথি হিসাবে উপস্থিত ছিলেন অমিত। সেখানে তিনি বলেন, ‘‘দেশের অর্থনীতির ক্ষেত্রে এখন কঠিন সময়। ক্ষুদ্র ও মাঝারি শিল্পের কাছে নগদ টাকা নেই। এই সিদ্ধান্তে (নোট বাতিল) অর্থনীতির উপরে প্রহার করা হয়েছে।’’ একইসঙ্গে অমিত জানিয়েছেন, পরিস্থিতি যা-ই হোক, রাজ্য সরকার সব সময় ছোট, ক্ষুদ্র ও মাঝারি শিল্পের পাশে থাকবে। অমিতের কথায়, ‘‘যেভাবে মুখ্যমন্ত্রী মমতা বন্দ্যোপাধ্যায় এই সিদ্ধান্তের বিরুদ্ধে প্রতিবাদ করছেন, তাতে বাংলা পথ দেখাচ্ছে।’’ 
অমিত জানিয়েছেন, আবগারি ও কর সংক্রান্ত আইনি জটিলতা মেটাতে রাজ্য সরকার বিধানসভায় উদ্যোগী হয়েছে। এদিন বিধানসভায় এই সংক্রান্ত বিল পাশ হয়। সেখানে অমিত জানান, ২০১৩ সাল পর্যন্ত সুপ্রিম কোর্ট-সহ একাধিক আদালতে এই দু’টি ক্ষেত্রে সাত হাজারের বেশি মামলার নিষ্পত্তি হয়নি। ওই বাবদ রাজ্য সরকারের প্রায় ছ’হাজার কোটি টাকা রাজস্ব বকেয়া রয়েছে। সেই সমস্যার সমাধানেই ব্যবসায়ীদের সঙ্গে এককালীন রফায় উদ্যোগী হয়েছে সরকার। পাশাপাশি, এদিনের পর থেকে আবগারি ক্ষেত্রে বিক্রয়কর আর জমা দিতে হবে না। তা আবগারির সঙ্গে অতিরিক্ত কর হিসাবে একসঙ্গে জমা দিতে পারবেন ব্যবসায়ীরা।